วันนี้นึกอยากทานอะไรแซ่บๆ แต่ก็นึกไม่ออกว่าจะทานที่ไหนดี พอดีนึกขึ้นได้ว่ามีร้านส้มตำที่เพื่อนรุ่นพี่เคยพากันมาทานแล้วบอกปากต่อปากว่าร้านนี้อร่อยใช้ได้ แถมถ้าไปตอนเย็นๆนี่ลูกค้าเยอะแน่นร้านเลยอ่ะ แหม่.. เค้ายืนยันมาซะขนาดนี้ ไม่ลองก็ไม่ได้ล่ะ เทอด จุ่มแซ่บ ยโสธร เป็นร้านอาหารอีสาน มีอาหารให้เลือกหลากหลายดีค่ะ ทั้งกะทะร้อน จิ้มจุ่มหม้อดิน ลาบ น้ำตก ส้มตำ คอหมูย่าง ปลาเผา ฯลฯ

=พิกัดร้าน/บรรยากาศ/การบริการ=
เทอด จุ่มแซ่บ ยโสธร ตั้งอยู่ในซอยสหการประมูล ร้านจะอยู่ตรงข้ามสนามไดร์ฟกอล์ฟ all star เป็นร้านแบบ open air มีหลังคา ติดพัดลมเพดาน มีที่นั่งเยอะพอสมควรนะคะ สามารถรองรับลูกค้าได้เยอะค่ะ ทางร้านยังมีที่จอดรถบริการด้วย แต่ที่จอดค่อนข้างน้อยนะคะ ถ้าที่จอดเต็มสามารถจอดข้างทางได้ วันนี้ดาวมาทานช่วงเย็น ลูกค้าค่อนข้างเยอะ แต่อาหารก็ถือว่าไม่ช้าเลยค่ะ พนักงานน้อย อาจบริการไม่ทั่วถึง ถ้าจะสั่งอาหารแนะนำให้สั่งไปเลยทีเดียวจะดีกว่าค่ะ

[เมนูที่สั่ง]
=รสชาติ=
-ชุดจิ้มจุ่มเนื้อ (100 บาท) ในเซตมีชุดผัก เนื้อหมักกับไข่ดิบมาให้อย่างละ 1 จาน เสริ์ฟมาพร้อมกับหม้อดินซึ่งมีน้ำซุปในหม้อ นำผักลงไปก่อน แล้วตามด้วยเนื้อหมัก พอสุกก็พร้อมรับประทานได้ทันที อ่อ ลืมบอกไปว่ามีน้ำจิ้มมาให้ด้วยนะคะ รสชาติน้ำจิ้มออกเปรี้ยวๆเผ็ดๆ นำเนื้อจิ้มน้ำจิ้มรสชาติอร่อยดีนะ เนื้อหมักมาได้นุ่ม ส่วนน้ำซุปก็หอมเครื่องเทศ รสชาติกลมกล่อมดีค่ะ

-คอหมูย่าง (50 บาท) คอหมูย่างนุ่มๆ เสิร์ฟมาพร้อมกับน้ำจิ้มแจ่วสุดแซ่บ หอมพริกและข้าวคั่วอร่อยเข้ากันดีจริงๆค่ะ

-ตำไข่เค็ม (45 บาท) จานนี้รสชาติออกหวานนำมากไปหน่อยค่ะ แต่ยังดีที่ทางร้านเค้าจะใส่มะนาวเป็นชิ้นๆมาให้ด้วย สามารถบีบมะนาวเพิ่มเพื่อตัดหวานได้ค่ะ เริ่ดอยู่

-ตำซั่วปูปลาร้า (40 บาท) ตำซั่วรสชาติจัดจ้านดีค่ะ จานนี้ดาวสั่งไม่หวาน รสชาติดีกว่าตำไทย มีเส้นขนมจีนคลุกมาด้วย อร่อยค่ะจานนี้

-เป๊บซี่ขวดเล็ก+น้ำแข็ง 1 ถัง (25 บาท)

=ความคุ้มค่า=
โดยรวมถือว่ารสชาติใช้ได้ แต่ก็ไม่ได้ถึงกับอร่อยติดใจจนอยากกลับมาซ้ำ ส่วนราคามาตรฐาน ไม่แพงค่ะ